Document ID: 31999D0574

KOMISSION PÄÄTÖS,
tehty 27 päivänä heinäkuuta 1999,
EY:n perustamissopimuksen 81 artiklan ja ETA-sopimuksen 53 artiklan soveltamisesta
(Asia IV/36.581 - Télécom Développement)
(tiedoksiannettu numerolla K(1999) 2299)
(Ainoastaan ranskankielinen teksti on todistusvoimainen)
(ETA:n kannalta merkityksellinen teksti)
(1999/574/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan talousalueesta tehdyn sopimuksen,
ottaa huomioon 6 päivänä helmikuuta 1962 annetun neuvoston asetuksen N:o 17, EY:n perustamissopimuksen 85 ja 86 artiklan ensimmäinen täytäntöönpanoasetus(1), sellaisena kuin se on viimeksi muutettuna asetuksella (ETY) N:o 1216/1999(2),
ottaa huomioon 9 päivänä heinäkuuta 1997 asetuksen N:o 17 2 ja 4 artiklan mukaisesti jätetyn puuttumattomuustodistushakemuksen ja ilmoituksen poikkeusluvan saamiseksi,
ottaa huomioon hakemuksesta ja ilmoituksesta asetuksen N:o 17 19 artiklan 3 kohdan mukaisesti julkaistun tiivistelmän(3),
on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,
sekä katsoo seuraavaa:
I. TOSISEIKAT
A. JOHDANTO
1) Cégétel SA (Cégétel), Ranskassa toimiva uusi teleoperaattori, ja Socitété nationale des chemins de fer français (SNCF), Ranskan kansallinen rautatieyhtiö, tekivät 11 päivänä huhtikuuta 1997 useita sopimuksia, jotka koskevat niiden välistä yhteistyötä yhdessä omistamansa tytäryhtiön, Télécom Développementin (TD) kautta kansallisen kaukopuheluja välittävän televerkon kehittämiseksi ja ylläpitämiseksi Ranskan rautatieverkostoa käyttäen.
2) Ilmoitettu toimenpide liittyy Cégételin perustamiseen. Komissio totesi 20 päivänä toukokuuta 1999 asiassa IV/36.592(4) tekemässään päätöksessä, että EYn perustamissopimuksen 81 artiklan 1 kohdan nojalla ei ole syytä vastustaa sopimuksia, jotka koskevat Cégételin perustamista Raskassa.
B. OSAPUOLET
3) SNCF on Ranskan julkinen rautatieyhtiö, jolla on sekä teollisia että kaupallisia toimintoja ja joka tarjoaa liikennepalveluja koko Ranskan kattavalla rautatieverkostolla. Sen ydintoimintoja ovat matkustaja- ja tavaraliikenne sekä niihin liittyvät ja niitä täydentävät toiminnot. SNCF:llä on oma televerkkonsa tarpeidensä tyydyttämiseen. SNCF:n kokonaisliikevaihto vuonna 1997 oli 6573 miljoonaa euroa.
4) Cégétel on vuonna 1996 perustettu teleoperaattori, jonka omistavat Ranskan vesilaitos Vivendi(5) SA, British Telecommunications plc (BT), Mannesmann AG ja välillisesti SBC International Inc(6). Cégétel on 1 päivästä helmikuuta 1998 tarjonnut kaikkia telepalveluja Ranskan markkinoiden eri osa-alueille. Cégétel ylläpitää myös koko maan kattavaa GSM-verkkoa tytäryhtiönsä Société française de radiotéléphonien (SFR) kautta. Cégétel-konsernin kokonaisliikevaihto vuonna 1997 oli noin 1610 miljoonaa euroa.
5) TD on yksityinen Ranskan lain mukainen osakeyhtiö, jonka SNCF perusti vuonna 1996. Ilmoitettujen sopimusten perusteella Cégételistä tulee tämän yhtiön osakas.
C. TOIMENPIDE
6) Ilmoitus koskee 11 päivänä huhtikuuta 1997 päivättyä puitesopimusta, jonka tarkoituksena on määritellä SNCF:n ja Cégételin välisen suhteen periaatteet sekä Cégételillä TD:ssä olevan omistusosuuden että verkon käyttämistä ja telepalvelujen tarjontaa koskevien yksityiskohtaisten sääntöjen osalta.
7) TD:n tarkoituksena on kehittää kansallinen kaukopuheluja välittävä televerkko ja ylläpitää sitä. Tämä verkko perustuu
a) SNCF:llä olevan televerkon ylimääräiseen siirtokapasiteettiin
b) Cégételin tai sen tytäryhtiöiden käyttöön antamiin valokaapeleihin
c) lisäinvestointeihin omien kaapeleiden asentamiseksi osana sopimuksissa alustavaksi kaudeksi 1997-2000 sovitun suunnitelman mukaisesti.
8) TD:llä on toimilupa ylläpitää julkisia kaukopuheluverkkoja. Ilmoitettujen sopimusten mukaan TD myös kehittää ja tarjoaa Ranskassa kaukopuhelupalveluja, jotka voivat muodostaa vaihtoehdon vakiintuneen operaattorin tarjonnalle.
9) Tämän TD:n omistaman verkon avulla Cégétel aikoo tulla toiseksi kaikkia telepalveluja tarjoavaksi operaattoriksi Ranskassa tarjoamalla täydellistä telepalveluvalikoimaa, johon sisältyy kiinteä puhelinliikenne ja siirtokapasiteetti toisille operaattoreille.
10) TD ei tarjoa liittyntäpalveluja loppukäyttäjille, ei yrityksille eikä yksityshenkilöille, lukuun ottamatta SNCF:n vaatimia yhteyksiä. Puitesopimuksen 1 artiklan mukaisesti TD tarjoaa
a) kaukopuhelujen yhteenliittämispalveluja teleoperaattoreille,
b) kaukopuhelujen siirtokapasiteettia Cégételille ja Cégételin tytäryhtiöille, mutta myös muille verkko-operaattoreille ja telepalvelujen tarjoajille,
c) päästä päähän ulottuvia kaukopuhelupalveluja, joita jakelevat yksinoikeudella Cégételin yhdessä TD:n kanssa omistamat tytäryhtiöt Cégétel Le 7(7) (kotitaloudet) ja Cégétel Entreprises (yritykset).
11) Cégétel hankkii osuuden TD:n osakaspääomasta tiettyjen sopimusmääräysten mukaisesti, joiden seurauksena TD:n osakepääoma jakaantuu seuraavasti:
- SNCF: hieman yli 50 prosentin ja 60 prosentin välillä,
- Cégétel: 40 prosentin ja vähän alle 50 prosentin välillä,
- (mahd.) kolmas osapuoli: 10 prosenttia.
12) TD:n johdosta vastaavat hallitus (Directoire), hallintoneuvosto ja osakkeenomistajien komitea. Hallitus, joka huolehtii TD:n päivittäisestä liiketoiminnasta, koostuu viidestä jäsenestä, joista kaksi nimitetään SNCF:n ehdotuksesta ja kaksi Cégételin ehdotuksesta. Yksi haliituksen jäsenistä ei ole yhteydessä kumpaakaan osapuolista (puheenjohtaja), ja hänet nimittää hallintoneuvosto osapuolten yhteisellä suostumuksella. Hallintoneuvosto valvoo sitä, kuinka hallitus hoitaa asioita, ja sen jäsenmäärä on pariton. Yhtiökokouksen SNCF:n ehdotuksesta nimittämien jäsenten määrä on aina yhdellä suurempi kuin Cégételin nimittämien jäsenten määrä. SNCF:n ehdotuksesta nimitetyt hallintoneuvoston jäsenet valitsevat keskuudestaan hallintoneuvoston puheenjohtajan. Osakkeenomistajien komitea koostuu 10 jäsenestä, joista puolet valitsee Cégétel ja puolet SNCF. Sen tehtävänä on määritellä osapuolten yhteinen kanta tietyissä asioissa, joita ovat esimerkiksi TD:tä koskevat strategiset kysymykset ja sen toimintalinjat, liiketoimintasuunnitelman ja vuosibudjetin laatiminen ja muuttaminen sekä omaisuuden hankinta tai tärkeiden investointien toteuttaminen.
D. MERKITYKSELLISET MARKKINAT
a) Tuotemarkkinat
13) TD ylläpitää televerkkoa, joka muodostaa vaihtoehdon vakiintuneen operaattorin France Télécomin verkolle. Se tarjoaa pääasiassa Cégételille mutta myös muille operaattoreille siirtokapasiteettia kotimaan kaukopuheluliikenteen välittämiseen ja kaukopuhelupalveluja yksinomaan Cégételille. Ilmoitetut sopimukset koskevat siten seuraavia markkinoita: i) teleoperaattoripalvelujen markkinat, ja ii) kiinteiden kaukopuhelujen markkinat. Nämä markkinat on määritelty useissa aikaisemmissa komission päätöksissä(8). Kuten aikaisemissakin asioissa, tarkka tuotemarkkinoiden rajaaminen voidaan jättää avoimeksi tässä asiassa, koska ehdotettu toimenpide ei aiheuta kilpailuongelmia edes kaikkien kapeimmin määritellyillä markkinoilla.
b) Maantieteelliset markkinat
14) Televiestinnän alalla maantieteellisten markkinoiden laajuus määritellään i) verkon laajuuden ja kattavuuden perusteella sekä niiden asiakkaiden määrän perusteella, jotka voidaan tavoittaa taloudellisesti ja joiden tarpeet voidaan täyttää sekä ii) operaattorin toiminta-alueella sovellettavan lainsäädännön ja sääntelyjärjestelmän perusteella.
15) Kun otetaan huomioon toimilupien myöntämistä ja sääntelyä koskevat puitteet kiinteiden kaukopuhelujen tarjonnan alalla, näiden palvelujen maantieteellisiä markkinoita on pidettävä kansallisina. Lisäksi TD:n verkko rajoittuu Ranskan alueeseen. Samoin teleoperaattoripalvelujen tarjonnan merkitykselliset maantieteelliset markkinat ovat Ranskan markkinat.
c) Osapuolten asema televiestintämarkkinoilla
16) SNCF ei harjoita kaupallista toimintaa televiestintäalalla. TD ja Cégétel tulivat kaukopuhelumarkkinoille (jotka vapautettiin Ranskassa 1 päivänä tammikuuta 1998) vasta 1 päivänä helmikuuta 1998. Vuonna 1997 TD:llä oli vähäinen osuus siirtokapasiteetin tarjontamarkkinoista.
d) Tärkeimmät kilpailijat
17) France Télécomilla oli 31 päivään joulukuuta 1997 monopoli kaukopuhelumarkkinoilla Ranskassa ja sillä on edelleen merkittävästi markkinavoimaa näillä markkinoilla. France Télécomilla on myös erittäin vahva asema kaukopuhelujen siirtokapasiteetin ja liityntäpalvelujen tarjonnan markkinoilla, joilla kummallakin sen markkinaosuus on yli 95 prosenttia.
18) Monet yritykset ovat tulleet tai aikovat tulla Ranskan televiestintämarkkinoille joko täydellistä palvelua tarjoavina teleoperaattoreina (9 Télécom) tai tietyille markkinasegmenteille: puhelintoimintapalvelujen jälleenmyynti (Axis, Kertel jne.), televerkot (Hermes, Colt, Esprit Télécom) tai yritysasiakkaille tarjottavat palvelut (Worldcom, Siris, Colt, Omnicom jne.), paikallisliittymät (Lyonnaise Câble) ja niin edelleen. Huhtikuun 8 päivänä 1999 kansallinen telealan sääntelyviranomainen oli jo myöntänyt 59 toimilupaa(9) televerkkoja ja/tai palvelujen tarjoamista varten. Seitsemälle operaattorille oli myönnetty lyhyt numerotunnus operaattorin ennaltavalintaa varten.
E. ILMOITETUT SOPIMUKSET
Sopimukset
19) Osapuolten välisen yhteistyön periaatteet ja yksityiskohtaiset säännöt on määritelty SNCF:n ja Cégételin välisessä sopimuksessa, joka koskee niiden kumppanuutta Télécom Développement -yrityksessä. Tämä sopimus (jäljempänä 'puitesopimus'), joka allekirjoitettiin 11 päivänä huhtikuuta 1997, sisältää muun muassa
- TD:n verkon hyödyntämistä koskevan suunnitelman (puitesopimuksen liite 2),
- TD:n kehittämistä koskevan alustavan liiketoimintasuunnitelman (puitesopimuksen liite 9),
- kaupallistamissopimuksen, jonka tarkoituksena on määritellä ehdot, joilla Cégétel jakelee TD:n kaukopuhelupalveluja, sekä liityntäpalvelujen tarjontaa ja kaukopuhelujen siirtokapasiteetin tarjontaa liittyvät ehdot (puitesopimuksen liite 3),
- sopimuksen, joka koskee SNCF:n oikeutta kehittää TD:n verkkoa (puitesopimuksen liite 5),
- sopimuksen, joka koskee TD:N verkon hoitoa SNCF:n toimesta (puitesopimuksen liite 6).
Sopimuspuolet
a) Nykyisen valokaapeliverkon kapasiteetin antaminen TD:n käyttöön
20) SNCF myönsi 22 päivänä marraskuuta 1996 tehdyllä sopimuksella TD:lle yksinoikeuden nykyisen valokaapeliverkkonsa ylimääräisen kapasiteetin käyttämiseen. Lisäksi Cégétel siirsi TD:lle oman kaukoliikenteen valokuituverkkonsa samoin kuin tytäryhtiöidensä verkot. Cégétel Longue Distance siirtyi TD:n omistukseen.
b) Etuoikeus rautatielinjojen käyttöön
21) SNCF myönsi 22 päivänä marraskuuta 1996 tehdyllä sopimuksella(10) TD:lle oikeuden, mutta ei yksinoikeutta, käyttää 30 vuoden ajan julkisia rautatielinjoja televerkkotoiminnan harjoittamiseen. Jotta TD pystyisi asentamaan verkkonsa mahdollisimman lyhyessä ajassa, SNCF on myöntänyt sille etuoikeuden SNCF:n maalle pääsyyn, minkä takaa kolmen ja puolen vuoden ajan vuodesta 1997 vuoteen 2000 voimassa oleva sopimussakkolauseke.
22) Tämän etuoikeuden laajuutta ja sääntöjä muutettiin komission toimenpiteiden seurauksena, kuten 28, 29 ja 30 kappaleessa esitetään.
c) Puhelintoimintapalvelujen yksinmyynti
23) Cégételin ja TD:n yhteinen tytäryhtiö, Cégétel Le 7, josta Cégétel omistaa 80 prosenttia ja TD 20 prosenttia, markkinoi yksinoikeudella suurelle yleisölle tarkoitettuja TD:n kaukopuhelupalveluja. Vastaavasti Cégétel Entreprises, jonka Cégétel ja TD omistavat myös suhteessa 80/20 prosenttia, jakelee yksinoikeudella puhelintoimintapalveluja yritysasikkaille.
d) Siirtokapasiteetin hankintavelvoite
24) Cégétel on tehnyt TD:n kanssa yksinoikeudellisen hankintasopimuksen, jonka ehtojen mukaan se ja sen tytäryhtiöt sitoutuvat hankkimaan kaukopuhelujen siirtokapasiteetin Ranskassa yksinomaan TD:ltä. Cégétel saa kuitenkin käyttää muita toimittajia, jos TD:n hinnat osoittautuvat markkinahintoja korkeammiksi. Lisäksi TD saa ostaa kapasiteettia muilta operaattoreilta Cégételin tarpeiden tyydyttämiseksi. Cégétel velvoittavat myös sen aiemmat hankintasopimukset.
e) Kilpailukielto
25) SNCF on sitoutunut olemaan harjoittamatta televiestinnän alalla suoraan tai tytäryhtiöidensä välityksellä minkäänlaista toimintaa, joka kilpailisi TD:n tai Cégétel-konsernin toiminnan kanssa.
26) Cégétel on luvannut pidättäytyä tekemästä investointeja kaukopuheluverkkoihin TD:tä lukuun ottamatta.
27) TD on sitoutunut olemaan kilpailematta Cégétel Le 7 - ja Cégétel Entreprises -yhtiöiden kanssa telepalvelujen markkinoinnin alalla.
F. SOPIMUKSIIN TEHDYT MUUTOKSET
28) Komissio ilmoitti osapuolille 18 päivänä maaliskuuta 1998, että se katsoi TD:n etuoikeutta rautatielinjojen käyttöön koskevan lausekkeen kuuluvan EY:n perustamissopimuksen 81 artiklan 1 kohdan soveltamisalaan ja että sille ei sellaisenaan voitu myöntää poikkeuslupaa 81 artiklan 3 kohdan nojalla. Osapuolet ehdottivat 20 päivänä huhtikuuta 1998 kyseisen lausekkeen muuttamista TD:lle myönnetyn etuoikeuden laajuuden ja käytännön soveltamisen selventämiseksi ja sopimuksessa määrättyjen rangaistusten soveltamisehtojen tarkentamiseksi. Komission huomautukset huomioon ottaen osapuolet esittivät 31 päivänä heinäkuuta 1998 alkuperäisiin sopimuksiin tehdyt muutokset, joiden tarkoituksena on varmistaa i) kolmansien tasavertainen kohtelu niissä harvoissa tilanteissa, kun kyseessä oleva rautatieinfrastruktuuri on ainut vaihtoehto kaapeleiden asentamiseksi (kapeat laaksot) ja ii) se, että SNCF:llä (tai tapauksen mukaan RFF:llä - katso alaviite 10) säilyy oikeus päästää muutkin teleoperaattorit käyttämään rautatieinfrastruktuuria, jos siitä ei ole haittaa TD:n verkon kehittämiselle.
29) Näiden muutosten ansiosta SNCF voi antaa infrastruktuuria muiden käyttöön sillä edellytksellä, että siitä ei ole haittaa TD:n oman verkon kehittämiselle.
30) Etuoikeus rajoittuu lisäksi vähimäisaikaan, joka on välttämätöntä verkon luomiseksi (1997-2000), ja osapuolet ovat antaneet erityisen sitoumuksen, jonka mukaan etuoikeutta ei sovelleta silloin, kun muut yritykset pyytävät saada käyttää tiettyjä rautatielinjoja kaapeleiden asentamiseksi, jos kaapeleiden asentaminen näille rautatielinjoille on ainut vaihtoehto televerkon luomiselle.
G. KOLMANSIEN HUOMAUTUKSET
31) Asetuksen N:o 17 19 artiklan 3 kohdan mukaisen tiedonannon julkaisemisen jälkeen neljä tahoa, joiden etua asia koskee, esitti huomautuksia. Huomautuksissa keskityttiin erityisesti osapuolten esittämiin muutoksiin, jotka koskivat TD:llä olevaa etuoikeutta rautatielinjojen käyttöön, ehdollista pääsyä rautatielinjoihin sopimuksen nojalla TD:n verkon käytössäoloaikana ja vaihtoehtoihin rautatieinfrastruktuurille Ranskassa televerkkoja luotaessa. Komissio arvioi perusteellisesti nämä huomautukset, mutta ne eivät osoittautuneet sellaisiksi, että ne olisivat muuttaneet komission myönteistä kantaa osapuolten ehdottamiin sopimusmuutoksiin.
II. OIKEUDELLINEN ARVIOINTI
A. EY:N PERUSTAMISSOPIMUKSEN 81 ARTIKLAN 1 KOHDAN SOVELTAMINEN CÉGÉTELIN OSALLISTUMISEEN TD:N OSAKEPÄÄOMAAN
32) SNCF ja Cégétel eivät ole todellisia eivätkä mahdollisia kilpailijoita. Ne toimivat täysin erilaisilla markkinoilla. Cégétel toimii tai on aloittamassa toimintaa useimmilla televiestinnän markkinasegmenteillä Ranskassa, kun taas SNCF, joka tarjoaa infrastruktuurin, jonka pohjalta palvelut kehitetään ja niitä tarjotaan, ei harjoita kaupallista toimintaa televiestinnän alalla. SNCF ja Cégétel eivät kumpikaan harjoita toimintaa teleoperaattoripalvelujen markkinoilla, joilla TD pääasiassa toimii.
33) SNCF on julkinen rautatieyhtiö eikä se aio ryhtyä teleoperaattoriksi. SNCF ei perustanut TD:tä teletoiminnan harjoittamiseksi, vaan pelkästään sen aikaisemmin omiin tarkoituksiinsa käyttämän televerkon hyödyntämiseksi. Ranskan viranomaiset ovat vahvistaneet, että TD:n, joka on SNCF:n tytäryhtiö, tarkoituksena on ainoastaan kyseisen verkon hyödyntäminen(11). Ilmoitetun sopimuksen avulla Cégétel pystyy käyttämään koko Ranskan kattavaa rautatieinfrastruktuuria oman televerkkonsa rakentamiseksi. SNCF puolestaan saa epätavanomaista taloudellista tuottoa omaisuudestaan ja televistintäkapasiteettia omaan sisäiseen käyttönsä.
34) Lisäksi koko maan kattavan televerkon kehittäminen vie useita vuosia ja vaatii huomattavia investointeja. TD:n ei voitaisi odottaa toteuttavan sellaisia investointeja ilman tukea täydellistä telepalveluvalikoimaa tarjoavalta operaattorilta, jonka tarkoituksena on vakiinnuttaa asemansa käyttämällä infrastruktuuria ja palveluja, jotka muodostavat vaihtoehdon vakiintuneelle operaattorille Ranskassa.
35) Cégétel on uusi tulija Ranskan televiestintämarkkinoille ja se joutuu kovaan kilpailuun France Télécomin kanssa. Sillä ei ole omaa runkoverkkoa ja se on tähän asti ollut riippuvainen vakiintuneen operaattorin infrastruktuurista tarjotessaan palvelujaan. TD:n avulla Cégétel pystyy käyttämään koko Ranskan kattavaa rautatieinfrastruktuuria oman televerkkonsa rakentamiseksi. Tästä verkosta tulee ensimmäisenä Ranskassa käyttöön otettava koko maan kattava vaihtoehtoinen verkko (vakiintuneen operaattorin omistamalle verkolle). Vaikka televerkkoa luotaessa rautateille onkin useita vaihtoehtoisia infrastruktuureja, joita Cégétel olisi itse asiassa voinut tutkia ennen kuin se päätti hankkia osuuden TD:stä, ei ole todennäköistä, että Cégétel olisi pystynyt pääsemään kaukopuhelumarkkinoille (mukaan lukien kytkentäiseen tai kiinteään kauttakulkuyhteyteen liittyvät palvelut) jo 1 päivänä helmikuuta 1998 ilman TD:n verkkoa ja etuoikeutta SNCF:n rautatielinjojen käyttöön.
36) Ilmoitetuissa sopimuksissa on määräyksiä tehtävien jaosta toisaalta TD:n, joka vastaa televerkon perustamisen, ylläpidon ja toiminnan teknisistä puolista, ja toisaalta Cégételin kesken, joka Cégétel Le 7 ja Cégétel Entreprises -yhtiöiden kautta tarjoaa kaupallista telepalveluja loppukäyttäjille.
37) Ranskan telemarkkinat on vapautettu vasta suhteellisen vähän aikaa sitten (1 päivänä tammikuuta 1998), ja uudet tulijat kohtaavat voimakasta painetta vakiintuneen operaattorin taholta, joka on aikaisemmin ollut ainoa kotimaisten siirtolinjojen tarjoaja Ranskassa. Vaihtoehtoiset infrastruktuurit vapautettiin Ranskassa 1 päivänä heinäkuuta 1996. useaat teleoperaattorit ovat rakentamassa tai ilmoittaneet suunnitelmista rakentaa kansallisia valokaapeliverkkoja Ranskassa, esimerkiksi Hermes(12), COLT, Worldcom/MCI ja Cable & Wireless. Tämän perusteella ei vaikuta siltä, että ilmoitettu sopimus estää, rajoittaa tai vääristää kilpailua edellä mainitulla merkityksellisillä markkinoilla. Sopimukset antavat Cégételille mahdollisuuden oman verkon rakentamiseen ja kaukopuhelupalvelujen tarjoamiseen TD:n kehittämän siirtokapasiteetin välityksellä ja sen riippuvaisuuden vakiintuneen operaattorin runkoverkosta.
38) Sopimukset eivät vaikuta todennäköisesti kolmansien kilpailuasemaan siinä määrin kuin SNCF:ää ei estetä kohtuuttomasti myöntämästä muille operaattoreille oikeutta käyttää infrastruktuuriaan. Lisäksi kolmannet operaattorit hyötyvät TD:n luomasta ylimääräisestä telepalvelujen siirtokapasiteetista.
39) Komissio on myöntänyt, että TD:n kaltaiset vasta toimiluvan saaneet operaattorit tarvitsevat oikeuden saada käyttää julkisten ja yksityisten maa-alueiden kautta kulkevia väyliä omien verkkojensa rakentamiseksi ja niiden on voitava hyötyä toiminteiden yhteisestä käytöstä kaupunkisuunnittelun, ympäristön ja taloudellisten syiden vuoksi, vaikkakin yhteenliittämisen muodossa(13).
40) Edellä esitetyn perusteella voidaan päätellä, että Cégételin osallistuminen TD:n osakepääomaan ei kuulu EY:n perustamissopimuksen 81 artiklan 1 kohdan soveltamisalaan.
B. EY:N PERUSTAMISSOPIMUKSEN 81 ARTIKLAN 1 KOHDAN SOVELTAMINEN SOPIMUSEHTOIHIN
41) Jäljempänä esitetyn perusteella 28, 29 ja 30 kappaleessa kuvaillut sopimusehdot ovat TD:n toimintaan suoraan liittyviä ja sen kannalta välttämättömiä. Kun otetaan huomioon Cégételin, joka on itse uusi yritys Ranskan televiestintämarkkinoilla, toiminnan perustana oleva koko maan kattavan vaihtoehtoisen televerkon kehittämisen edellyttämät investoinnit, nämä ehdot varmistavat TD:lle sellaiset toimintaedellytykset, jotka ovat välttämättä sen nopean markkinoille tulon varmistamiseksi.
a) TD:n yksinoikeus SNCF:n valokaapeleiden käyttöön
42) Tämän sopimusehdon avulla SNCF varmistaa, että TD:llä on tarvittavat resurssit pääliiketoimintonsa harjoittamiseen. Tämä yksinoikeus on olennainen osa sopimusta. Määräys on seurausta myös SNCF:n päätöksessä olla harjoittamatta toimintaa teleoperaattorina ja siirtää tytäryhtiöönsä TD:hen kaikki toiminnot, jotka liittyvät rautatielinjoille rakennetun verkon ylläpitoon. Lisäksi TD:n tehtäviin kuuluu koko maan kattavan televerkon luominen ja kunnossa pito käyttäen lähtökohtana SNCF:llä jo olevia valokaapeleita. Näitä kaapeleita on parannettava niiden kapasiteetin lisäämiseksi ja verkkoon integroinnin mahdollistamiseksi. Verkon hallinnointi, integrointi ja parantaminen olisi erittäin vaikeaa, jolle olisi varmistettu yksinoikeutta kaikkien verkon moudostavien kaapeleiden käyttöön.
b) Etuoikeus rautatielinjojen käyttöön
43) Tämän sopimusehdon tarkoituksena on taata TD:n toiminta varmistamalla, että televerkon hyödyntäminen tapahtuu yrityksen liiketoimintasuunnitelmassa määrätyn aikataulun mukaisesti. Cégétel käyttää kaukopuhelujen välittämiseksi ainoastaan TD:n kaukoliikenneverkkoa. Etuoikeus rautatielinjojen käyttöön on perusteltua laissa säädettyjen verkon hyödyntämistä koskevien ehtojen ja rautatieliikenteen jatkuvuutta ja junien kulkuvarmuutta koskevien vaatimusten vuoksi. Osapuolten tekemien muutosten jälkeen (katso 28, 29 ja 30 kappaleessa) sopimukset eivät ole muodoltaan sellaisia, että niissä annettaisiin TD:lle yksinoikeus, eikä niissä estetä kolmansia saamasta oikeutta käyttää rautatielinjoja(14) kaapeleiden asentamiseksi, ja siten ne eivät estä kilpailevia operaattoreita rakentamasta verkkoja.
c) Cégételin yksinoikeus jaella TD:n puhelintoimintapalveluja
44) Kaupallistamissopimuksessa määrätään, että TD ei itse myy puhelintoimintapalveluja loppukäyttäjille, vaan tarjoaa nämä palvelut Cégételille (kaupallistamissopimuksen 2 artiklan 1 kohta). Emoyhtiöiden sopiman strategian mukaan TD vastaa verkon perustamiseen ja ylläpitoon liittyvistä teknisestä puolista ja Cégétel, Cégétel 7 - ja Cégétel Entreprises -yhtiöiden kautta vastaa palvelujen myymisestä asiakkaille. Tämä sopimusehto kuvastaa SNCF:n aikomusta rajoittaa TD:n toiminta televerkon ylläpitoon ja hyödyntämiseen. Tämän rajoituksen seurauksena kaupallissopimus varmistaa, että Cégételin markkinoimille TD:n kaukopuhelupalveluille on kysyntää. siten sopimus varmistaa, että TD:n palveluille on riittävästi kysyntää, jotta sen tulo markkinoille on kannattavaa ja se on operaattorina pitkäikäinen.
d) Hankintavelvoite
45) Samalla tavoin puitesopimuksen 4 artiklan 4 ja 5 kohdan sisältämä velvoite varmistaa, että yhteisyrityksellä on vähintään niin paljon toimintaa, että sen toiminta on tehokasta ja kannattavaa ja että se saa säännöllisesti voittoa, koska siinä edellytetään, että Cégétel käyttää TD:n verkkoa. On kuitenkin muistettava, että tätä sitoumusta pienentää huomattavasti yhtäältä Cégételillä oleva mahdollisuus käyttää muita toimittajia, jos TD:n hinnat eivät ole yhtä edullisia kuin markkinahinnat, ja toisaalta se, että Cégételin on noudatettava aiempia hankintavelvoitteitaan.
46) Käsiteltävänä olevan asian erityisolosuhteiden vuoksi voidaan päätellä, että yksinoikeus SNCF:n valokaapeliverkon kapasiteetin käyttöön, etuoikeus rautatielinjojen käyttöön osapuolten 31 päivänä heinäkuuta 1998 tekemien muutosten jälkeisessä muodossa, puhelintoimintapalvelujen yksinmyyntioikeus ja hankintavelvoite littyvät suoraan TD:n verkon menestyksekkääseen perustamiseen ja ylläpitoon ja ovat sen kannalta välttämättömiä. Sen vuoksi niitä on pidettävä osapuolten suunnitteleman hankkeen liitännäisrajoituksina EY:n perustamissopimuksen kilpailusääntöjen mukaisesti.
47) Liitännäisrajoituksia on arvioitava yhdessä yrityksen perustamisen kanssa. koska SNCF:n ja Cégételin välisten, TD:tä koskevien sopimusten ei katsota kuuluvan EY:n perustamissopimuksen 81 artiklan 1 kohdan soveltamisalaan, eivät myöskään edellä käsitellyt sopimusehdot kuulu sen soveltamisalaan.
e) Kilpailukielto
48) SNCF:ään (puitesopimuksen 3 ja 36 artikla) ja Cégételiin (puitesopimuksen 4 artiklan 8 kohta) sovelletavat kilpailukieltolausekkeet takaavat, että Cégétel ja SNCF, jotka eivät ole toistensa kilpailijoita ja ovat molemmat tulleet uusille tuotemarkkinoille, keskittävät toimintansa TD:hen. Koska TD:n ylläpitämä televerkko, joka on rakennettu Ranskan rautatieinfrastruktuuria hyväksi käyttäen, on välttämätöntä Cégételin toiminnalle kaikkia palveluja tarjoavana teleoperaattorina, nämä lausekkeet ovat välttämättöä TD:n markkina-aseman vakiinnuttamiseksi. TD:llä oleva kilpailukieltovelvollisuus varmistaa, sen että TD keskittää voimavaransa televerkon hyödyntämiseen.
ON TEHNYT TÄMÄN PÄÄTÖKSEN:
1 artikla
Käytössään olevien tietojen perusteella komissiolla ei ole perusteita toteuttaa toimenpiteitä EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan nojalla ilmoitettujen sopimusten osalta, jotka koskevat Société nationale des chemins de fer françaisen ja Cégétel SA:n välistä yhteistyötä niiden yhteisen tytäryhtiön Télécom Développementin kautta.
2 artikla
Tämä päätös on osoitettu seuraaville:
1. Société nationale des chemins de fer français 88, rue St. Lazare F - 75 009 Paris
2. Cégétel SA 52, rue d'Anjou F - 75 008 Paris
3. Télécom Développement 88, rue St. Lazare F - 75 009 Paris.
Tehty Brysselissä 27 päivänä heinäkuuta 1999.

Labels: 12
18
4
1